Oud-politikus moet miljoene terugbetaal aan onderwysdepartementSenyane Alton Seropane (Foto: People’s Assembly) Senyane Alton Seropane (55), ŉ voormalige leier van ŉ politieke party en bekende sakeman in Mpumalanga, moet binne ŉ week begin om R3 miljoen terug te betaal aan die departement van onderwys. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het sewe jaar gelede sy status by die Pan-Africanist Congress of Azania (PAC) verloor toe hy tot agt jaar tronkstraf gevonnis is as medepligtige in ŉ moordsaak. Hy is in daardie stadium skuldig bevind op aanklag van dwarsboming van die gereg. “Die beskuldigde het ŉ kontrak by die Mpumalanga- departement van onderwys gehad om skoliere in die Gert Sibane-distriksmunisipaliteit te vervoer. Hy het duplikaat eise by die departement ingedien waar hy die faktuurnommers en datums verander het wanneer hy die eise ingedien het,” het Sekgotodi verduidelik. Die departement het verliese van R830 000 en R1 997 964 op die afsonderlike fakture gely. “Die saak is by die Valke aangemeld en die beskuldigde is in 2015 deur die span wat ernstige handelsmisdaad ondersoek, in hegtenis geneem. Hy is op 31 Julie in die Ermelo-streekhof skuldig bevind op 34 aanklagte van bedrog.” Seropane is vandeesweek, op 20 Augustus, tot 10 jaar tronkstraf gevonnis wat in sy geheel vir vyf jaar opgeskort is op voorwaarde dat hy die R3 miljoen aan die departement sal terugbetaal. Hy moet die eerste paaiement van R50 000 voor of op 30 Augustus terugbetaal. Sy twee maatskappye, Ngwato en Barudi, is elk met R100 000 beboet. Die batebeslagleggingseenheid was ook betrokke by die vonnisoplegging.